## 1. Pielikums. Eiropas kosmosa politika un Lisabonas līgums

Līdz 2009.gada 1.decembrim Eiropas kosmosa politika tika īstenota saskaņā ar Kopienas līgumu. Situācija mainās ar Lisabonas līguma, ar ko groza Līgumu par Eiropas Savienības darbību (turpmāk - Lisabonas līgums) un Eiropas Kopienas dibināšanas līgumu stāšanos spēkā 2009.gada 1.decembrī, kas precīzi noformulē ES kompetenci kosmosa sektorā.

Līgumā par ES darbību 189 (1) pants skan šādi: „Lai veicinātu zinātnes un tehnikas attīstību, rūpniecības konkurētspēju un politikas īstenošanu, Savienība izstrādā Eiropas kosmosa politiku. Tālab tā var sekmēt kopīgas iniciatīvas, atbalstīt zinātnisko izpēti un tehnoloģiju attīstību, kā arī koordinēt kosmosa izpētei un izmantošanai nepieciešamos pūliņus.”[[1]](#footnote-1)

Šis līguma pants iezīmē skaidru ES mandātu izstrādāt Eiropas kosmosa politiku un dod Eiropas Komisijai tiesisko ietvaru realizēt tās tiesības iniciēt ar kosmosa sektoru saistītās aktivitātes un koordinēt nepieciešamos pasākumus kosmosa izpētei un izmantošanai. Līdz ar to Lisabonas līguma 189.pants nostiprina kosmosa politiku, kā ES kopējo politiku. Tomēr tagadējā ES kompetence neattur dalībvalstis īstenot savu kosmosa politiku un brīvi to īstenot EKA programmas ietvaros. Šī iemesla dēļ Lisabonas līguma 189(2) paredz ka, *„Lai veicinātu 1. punktā minēto mērķu sasniegšanu, Eiropas Parlaments un Padome saskaņā ar parasto likumdošanas procedūru nosaka vajadzīgos pasākumus, kas var būt arī Eiropas kosmosa programmas izstrāde, neparedzot dalībvalstu normatīvo aktu saskaņošanu.”.*

Līdz ar to tie var saturēt likumdošanas pasākumus, kas var būt Eiropas Kosmosa programma, ietverot (bet neaprobežojoties ar to) kopīgas iniciatīvas kosmosa izpētē, ieguvē un pētniecībā.

Lisabonas līgums 189(3) pants paredz, ka „Savienība izveido nepieciešamās attiecības ar Eiropas Kosmosa aģentūru”. Šis nosacījums dod ES brīvu mandātu veidot attiecības ar EKA, kura uzsver nepieciešamību sadarbībai starp abām organizācijām kosmosa jomā. Tomēr Lisabonas līgumā nav nodefinēts attiecību raksturs ar EKA un šis nosacījums nekādi neietekmē eksistējošās attiecības starp Eiropas Komisiju un EKA, tai skaitā savstarpēji noslēgto Pamatnolīgumu un delegāciju līgumus (kam pamatā ir finanšu nosacījumi). ES un EKA darbību reglamentē to pamatnolīgums un lēmumus pieņem atbilstošā Padome. Eksistējošā institucionālā asimetrija starp šīm divām organizācijām (pārnacionālās un starpvaldību) ir radījusi virkni problēmu.

EK ir labi izveidoti kanāli sadarbībai un mijiedarbībai ar dalībvalstīm pārvaldot un īstenojot ES programmas (tādas kā Kosmosa prioritāte FP7) programmu komiteju ietvaros. Formālā mijiedarbība starp EK un dalībvalstīm tiek īstenota Padomē, kad Padome apstiprina Rezolūcijas uz EK paziņojumu bāzes. Tāpat konsultācijas neformālo sanāksmju ietvaros tiek organizētas regulāri.

EKA arī ir vienošanās ar savām dalībvalstīm par savu programmu pārvaldību, izmantojot tematiskās programmas valdi un komitejas, kā arī padomes un komitejas attiecībā uz juridiskajām, finansiālajām, rūpnieciskajām un starptautisko attiecību politiku jomām.

Ņemot vērā iespēju palielināt ES iesaistīšanos kosmosa jautājumos, ES ir nepieciešams pastiprināt sadarbību ar dalībvalstīm, tostarp institucionālā līmenī, jo īpaši, lai risinātu politiskus jautājumus, kuri ir ES dimensijā kā, piemēram, ES iepirkumu vai drošības jautājumi.

Attiecības starp ES un EKA ir formāli noformulētas EK un EKA Pamatnolīgumā, kas parakstīts 2004.gadā un 2008.gadā pagarināts vēl uz 4 gadiem.[[2]](#footnote-2) Pamatnolīgums izveidoja Kosmosa Padomi, kas ir kopēja ES un EKA institūcija. Šie nosacījumi strādā labi, tomēr ņemot vērā, ka ES tiek vairāk iesaistīta Kosmosa jautājumos sadarbības nosacījumi un darba metodes var mainīties.

2007.gada maijā EKA un EK izstrādāja, un Eiropas Parlaments apstiprināja Eiropas kosmosa politiku,[[3]](#footnote-3) kura ir balstīta uz kosmosa miermīlīgu izmantošanu un izveido pamatvīziju un stratēģiju kosmosa sektorā, ietverot tādus jautājumus, kā drošība un aizsardzība, pieeja kosmosam un izpēte uc.

Ņemot vērā kosmosa tehnoloģiju komplicēto izstrādes gaitu un augstās izmaksas tikai lielākās valstis ir spējīgas izveidot atsevišķu kosmosa programmu. Tādai valstij kā Latvijai piedalīšanās EK un EKA izstrādātajā Eiropas Kosmosa politikā nodrošina iespēju izstrādāt savas nacionālās kosmosa iespējas.

Eiropas Kosmosa politikas galvenie elementi ir:

* izstrādāt Eiropas Kosmosa programmu un koordinēt nacionāla un Eiropas līmeņa kosmosa aktivitātes;
* palielināt sinerģiju starp aizsardzības un civilajām kosmosa programmām;
* izveidot vienotu starptautisko attiecību stratēģiju kosmosam.

Paredzams, ka šī pieeja labāk nodrošinās Eiropu ar kosmosa izpēti un ievedīs jaunā dimensijā ES starptautiskās attiecības. Eiropas kosmosa politikā tiek arī norādīts, ka jebkurai nacionālai dalībvalsts kosmosa politikai ir jābūt saskaņā ar Eiropas kosmosa politiku.

Eiropas kosmosa politika paredz atbalstīt turpmākos centienus izveidot un izmantot divus lielākos Eiropas kosmosa projektus Galileo[[4]](#footnote-4) un GMES. Tāpat Eiropas kosmosa politika atbalsta satelītu pielietojumu izmantošanu kā līdzekli, lai pārvarētu digitālo iespēju plaisas starp valstīm, jo īpaši, lai nodrošinātu tādus sabiedriskos pakalpojumus kā e-pārvalde, telemedicīna un tālmācība. Atbalsts tehnoloģiju un zinātnes progresam būs vērsts uz noteiktām kritiskajām tehnoloģijām, tostarp turpmāku Eiropas iesaistīšanos SKS darbībā. Eiropas kosmosa politika būs nozīmīga, attīstot rūpniecības politiku arī turpmāk.

Kaspars Karolis

67047996

Kaspars.karolis@izm.gov.lv,

1. Līguma par Eiropas Savienības darbību konsolidētā versija, Eiropas Savienības oficiālais vēstnesis.2008, p.114 [↑](#footnote-ref-1)
2. Framework Agreement between European Community and European Space Agency. 2003 [↑](#footnote-ref-2)
3. COM(2007) 212 final, „European Space Policy, Communication from the Commission to the Council and the

   European Parliament“, 26 April 2007 [↑](#footnote-ref-3)
4. Eiropas globālā navigācijas satelītu sistēma - Galileo nodrošinās lietotājiem ļoti precīzus laika noteikšanas un pozicionēšanas pakalpojumus. [↑](#footnote-ref-4)